SKRIFTLIG FORESPØRGSEL E-1309/01

af Pedro Marset Campos (GUE/NGL) til Kommissionen

(3. maj 2001)

Om: Situationen i rensningsanlæggene i Molina de Segura (Murcia, Spanien)

Det fremgår af oplysninger i pressen, at Kommissionen har betegnet Molina de Segura kommune som en af de kommuner, hvor rensningen af spildevandet er mindst tilfredsstillende.

Der findes to rensningsanlæg i Molina de Segura, et med bassinanlæg og et almindeligt anlæg, men der er et problem med industrierne, især konservesindustrien, som udleder spildevand i Molina, og der finder ikke nogen form for forudgående rensning sted, idet de omtalte anlæg alene er beregnet til almindeligt spildevand og ikke til industrispildevand.

Hidtil har der været tale om ni sager, rejst af vandsammenslutningen i Segura, på grund af denne uansvarlige adfærd, men virksomhederne appellerer, og kommunen i Molina de Segura dækker over og beskytter virksomhederne på forskellig vis.

Kan Kommissionen på denne baggrund:

1. forelægge yderligere oplysninger om sagen?

2. oplyse, om den agter at anerkende de nye rensningsanlæg, som den vil finansiere, eftersom de nævnte rensningsanlæg ikke er beregnet til at behandle industrielt spildevand?

Eftersom der desuden skal bygges et nyt rensningsanlæg, er det da korrekt, når det hævdes, at dette i vid udstrækning vil blive finansieret med midler fra EU?

Svar afgivet på Kommissionens vegne af Michel Barnier

(5. juli 2001)

Kommissionens beslutning af 7. marts 2001(1) om spildevandsafledning og -rensning i Segura-området gælder især opførelsen af et nyt rensningsanlæg for byspildevand i kommunen Molina de Segura til en samlet pris af 19 834 000 EUR. Samhørighedsfondens medfinansiering beløber sig til 15 867 200 EUR, hvilket svarer til 80 %.

Dette nye rensningsanlæg skal løse de af det ærede medlem omtalte problemer, særlig udledningerne i floden Segura uden nogen forudgående rensning af spildevandet samt forbedringen af de nuværende rensningsstandarder i ovennævnte kommune. Anlægget forventes at omfatte en biologisk og tertiær behandling. Indtægterne fra prisen for anvendelse af rensningsanlægget vil være proportionale med den forurening, som brugeren, og særlig de pågældende virksomheder i regionen, har forårsaget.

Hvad angår gennemførelsen og håndhævelsen af EU's miljølovgivning, som blev afstukket ved ikrafttrædelsen af direktivet om rensning af byspildevand(2), skal samtlige byområder med 15 000 personækvivalent (PE)(3) eller mere have etableret kloaknet eller i det mindste sekundær spildevandsrensning senest den 31. december 2000. Direktivet omfatter også indsamling, behandling og udledning af spildevand fra visse industrisektorer. Dette er fastsat i artikel 13, stk. 1, som tager højde for det biologisk nedbrydelige industrispildevand fra virksomheder inden for kødindustrien. I medfør af denne artikel skal sådanne spildevandsrensningsanlæg før udledning til vandrecipienten opfylde de krav, der er opstillet i forudgående bestemmelser og særlige godkendelser fra medlemsstaten. Dette krav er rettet mod industrivirksomheder med 4 000 PE eller mere.

De ansvarlige myndigheder skal ifølge direktivets artikel 15 føre kontrol med vandrecipienter, der modtager udledning fra rensningsanlæg for byspildevand og direkte udledninger efter direktivets artikel 13.

(1) Beslutning 2000 ES 16 C PE 005.

(2) Rådets direktiv 91/271/EEC af 21. maj 1991 om rensning af byspildevand, EFT L 135 af 30.5.1991.

(3) Personækvivalent er den mængde organisk stof, der kan nedbrydes biologisk med et femdøgns biokemisk iltforbrug (BOD5) på 60g ilt pr. dag.